**JOGI ALAPISMERETEK**

**A VÁLASZTHATÓ TANTÁRGY CÉLJA, TANULÁSI EREDMÉNYEK:**

**Bevezetés:** Teller Ede szerint: „Az olyan ember, aki nem ért a számítógépekhez, az a XXI. században analfabétának fog számítani." (*Teller Ede - Zeley László: Légiposta. Háttér Lap- és Könyvkiadó, 1990. p. 135. )*

Nem tudunk olyan területet megnevezni életünkben, ahol az informatika, a digitalizáció ne lenne jelen. A számítástechnika világában nélkülözhetetlen a nyitottság a folyamatosan érkező technológiai és digitális újdonságok, fejlesztések vonatkozásában.

Az ún. globális kibertér egy létező valóság, globálisan összekapcsolt, decentralizált, egyre növekvő elektronikus információs rendszerek közege, amelyen keresztül adatok és információk formájában társadalmi és gazdasági folyamatok együttese jelenik meg.

A fentiekre is figyelemmel tehát a folyamatos innováció és a munkájuk szerves részét képező jogi környezet ismerete is elengedhetetlen a jelen és jövő informatikusai számára is.

A tantárgy elsődlegesen arra irányul, hogy a tanulók rövid, lényegi áttekintést kapjanak a jog (norma), mint ismerettárgy és társadalmi szabályozó alapvető struktúrájáról, az alapvető jogintézményekről és szabályozási területekről (jogágakról), s így megértsék és rendszerezzék az alapvető jogintézmények funkcióját, célját.

A tárgy célja így amellett, hogy szerény mértékben tételes jogi ismeretek áttekintő bemutatására és átadására is törekszik, amellett, hogy a jogtudatos irányú szemléletformálás és az alapvető készségek fejlesztése is történjen meg annak érdekében, hogy a fiatalok a mindennapi életük és munkájuk során felmerülő ás megoldandó jogi problémákat képesek legyenek felismerni, megérteni, értelmezni, illetve szükség esetén a releváns segítséget igénybe venni.

Cél továbbá az, hogy a diákok megértsék, megjegyezzék és összefoglalják többek között az alkotmányjog, a közigazgatási jog, a polgári jog, a munkajog, a büntetőjog, és az Európai Unió jogának alapjait.

A tanév folyamán, e tárgy keretei között kiemelten foglalkozunk majd a számítástechnikai jogi ismeretekkel, ezen belül is adatvédelemmel az informatikában, mivel a XXI. században szakmai végzettséget szerző informatikus hallgatók képzéséből nem hiányozhatnak a személyes adatok kezelésével kapcsolatos alapvető ismeretek sem.

Áttekintjük az említettek megértéshez szükséges minimális jogi ismereteket, illetve a személyes adatok védelméhez való jognak az emberi méltóság alapjogából levezethető gyökereit. Érintjük a fontosabb nemzetközi egyezményeket és az Európai Unió adatvédelmi dokumentumait, valamint ismertetésre kerülnek a fontosabb magyar adatvédelmi jogi megoldások és jogszabályok.

Olyan etikai kérdések is megvitatásra kerülnek majd, amelyek kapcsolódnak a magán- és családi élet tiszteletben tartásához, a tisztességes adatkezelés alapelvéhez.

A frontális oktatás/előadás mellett az elsősorban valós példákat felvonultató szimulációs helyzetgyakorlatok is hozzájárulnak majd ahhoz, hogy a tanulók magabiztosabb rutint szerezzenek a jogi szabályozók útvesztőiben.

Tervek szerint egy polgári/büntető/munkaügyi peres bírósági eljárás/ tárgyalás megtekintése is hozzásegítheti a tanulókat ahhoz, hogy alkalmassá váljanak arra, hogy a jog világa közelebb kerüljön hozzájuk, illetve az alapvető fogalmakat pontosan használják.

Támpontként szolgálhat abban is, hogy a jelenlegi és a leendő munkahelyi környezetükben előforduló jogi kérdéseket felismerjék és azokkal összefüggésben, azok megoldása érdekében a megfelelő munkahelyi szervezeti egységhez vagy személyhez forduljanak.

A tárgy célja így egyáltalán nem a komplex jogi kérdések megoldására való kompetencia megszerzése, hanem inkább az, hogy a tanulóknak, mint vélelmezhetően jog-és cselekvőkepésséggel rendelkező állampolgároknak, – elsősorban a szemléletformálás eszközével – szilárd, értékalapú iránytűt adjon, amelynek segítségével könnyedén igazodhatnak el a jogállami intézmények, eljárások bonyolult dzsungelében.

Ezzel a tantárgy hozzá kíván járulni a jogtudatos polgárok neveléséhez.

**A TANTÁRGY TARTALMÁNAK RÖVID LEÍRÁSA:**

a jog leglényegesebb jellemvonásait és a magyar jogrendszer legalapvetőbb elemeit vizsgáljuk a tananyag keretében.

A jogtörténet, az alkotmányjog (alapelvek, alkotmányos intézmények, alapjogok), a polgári jog, a büntetőjog, közjog, a munkajog, és az európai jog alapfogalmai és legalapvetőbb szabályai kerülnek áttekintésre köznapi példákon és jogszabályszövegeken keresztül.

**A TANULÓK FELADATAI, TERVEZETT TANULÁSI TEVÉKENYSÉGEI:**

jellemzően frontális oktatás keretei között valósul meg a tananyag elsajátítása, figyelembe véve a tanulói visszajelzéseket és ezek alapján módosítások végezhetőek a tananyag időtervén, ezáltal is hatékonyabbá téve az alkalmazott munkaformákat és munkamódszereket.

Az órán elhangzott kérdéskörökből a fontosabb kulcsfogalmakra reflektáló, visszatérő kérdések segítségével az önellenőrzést és a tanulásra serkentő feladatokat kapnak a tanulók már a tanórák alatt is. A kulcsfogalmak áttekintésének ismétlése a diákokat a könnyebb megértés mellett a fontosabb fogalmak logikus összekapcsolásában és gondolkodásban is segíti.

A tanulók bevonása az egyes témákhoz kapcsolódó vitakérdések közös feldolgozásával valósul meg, amely lehetővé teszi az érvelési készségeik fejlesztését is.

Reményeim szerint a jelen tantervben hivatkozott tanagyagtartalom sikerrel hozzájárul többek között az elektronikus információbiztonság jogi vetületének rendszerszemléletű áttekintéséhez és megértéshez.

|  |  |  |  |  |
| --- | --- | --- | --- | --- |
| **Tematikai egység/**  **Fejlesztési cél** | **BEVEZETÉS - jogi alapfogalmak, jog fejlődése, jogforrási hierarchia, jogrendszer fogalma, tagozódása; a legfontosabb jogágak** | | | **Óra-keret :**  **4 óra** |
| **Előzetes tudás** | Vélt vagy valós jogsérelemmel kapcsolatos személyes tapasztalatok megosztása. | | | |
| **A tematikai egység nevelési-fejlesztési céljai** | Alapvető jogi fogalmak, jogalkotási folyamatok megismerése.  Tudatos jogi gondolkodás kialakítása.  A hazai jogforrások bemutatása.  Alapvető jogok és kötelezettségek Magyarország Alaptörvényében. | | | |
| **Ismeretek** | | **Fejlesztési követelmények** | **Kapcsolódási pontok** | |
| * jogalkotás folyamata * a jogszabály érvényessége és hatályossága * Magyarország Alaptörvénye * Alaptörvény T) cikk * Alaptörvény Q) cikk * 2010. évi CXXX. törvény a jogalkotásról * 2010. évi CXXXI. törvény a jogszabályok előkészítésében való társadalmi részvételről; | | * a (jogi) norma; az írott jog és a szokásjog elkülönítése * a jogszabály „születése” | *Történelmi és állampolgári ismeretek*:/*Etika:*  Jog – vallás – erkölcs viszonya, kölcsönhatása | |
| **Kulcsfogalmak/ fogalmak** | szokás, erkölcs, jog és jogforrás fogalma és típusai, kötelezettség, alaptörvény, jogalany, jogviszony, érvényesség, hatályosság, alkalmazhatóság, jogbiztonság | | | |

|  |  |  |  |  |
| --- | --- | --- | --- | --- |
| **Tematikai egység/**  **Fejlesztési cél** | **Közhatalmi szervek Magyarországon** | | | **Óra-keret: 8 óra** |
| **Előzetes tudás** | A mindennapi ügyviteli eljárásokkal kapcsolatos személyes tapasztalatok megosztása. | | | |
| **A tematikai egység nevelési-fejlesztési céljai** | A közhatalmi szervek szereplőinek és feladatainak a megismerése. Alapvető közjogi fogalmak ismerete. | | | |
| **Ismeretek** | | **Fejlesztési követelmények** | **Kapcsolódási pontok** | |
| * Országgyűlés * Köztársasági elnök * Kormány * Kúria * Alkotmánybíróság * Alapvető Jogok Biztosának Hivatala * Országos Bírósági Hivatal * Legfőbb Ügyészség * Magyar Nemzeti Bank * Állami Számvevőszék * Önkormányzatok * Bírósági szervezetrendszer * Ügyészségi szervezetrendszer * Közigazgatási szervezetrendszer * Rend- és honvédelmi szervek | | * a közhatalmi szervek feladat- és hatáskörének elhatárolása | *Informatika:*  az internet használata; a hatályos jogszabályok gyűjteményének használata  *Magyar nyelv és irodalom:*  tájékozódás listaszerű, nem folyamatos szövegekben (taxatív jogszabályi felsorolások) | |
| **Kulcsfogalmak/ fogalmak** | fontosabb fogalmak: alkotmányjogi panasz, előzetes és utólagos normakontroll, peres és nem- peres eljárás | | | |

|  |  |  |  |  |
| --- | --- | --- | --- | --- |
| **Tematikai egység/**  **Fejlesztési cél** | **Nemzeti és nemzetközi jog viszonya; nemzeti és európai uniós jog viszonya** | | | **Óra-keret: 6 óra** |
| **Előzetes tudás** | Az Európai Unióval összefüggésben szerzett előzetes ismeretek áttekintése.  A viselkedés szabályai az interneten. | | | |
| **A tematikai egység nevelési-fejlesztési céljai** | Az uniós jogalkotás és jogalkalmazás sajátosságainak megismerése, illetve ennek összevetése a nemzeti jogalkotással. | | | |
| **Ismeretek** | | **Fejlesztési követelmények** | **Kapcsolódási pontok** | |
| * A magyar jogrendszer és az Európai Unió joga * A világhálójogi szabályozásának kérdése * A digitális világ etikett szabályai * Európai uniós jog elsőbbsége * Tagállami alkotmánybíróságok szerepe * Európai Unió Bíróságának szerepe | | * Az uniós és egyben nemzeti állampolgár jogai és kötelezettségei * Felelősségi kérdések az internet működésével, használatával összefüggésben | *Magyar nyelv és irodalom:*  tájékozódás listaszerű, nem folyamatos szövegekben  *Informatika:* információgyűjtés.  dokumentumkészítés | |
| **Kulcsfogalmak/ fogalmak** | szubszidiaritás elve; „netikett” | | | |

|  |  |  |  |  |
| --- | --- | --- | --- | --- |
| **Tematikai egység/**  **Fejlesztési cél** | **Az emberi jogok alapkérdései** | | | **Óra-keret: 8 óra** |
| **Előzetes tudás** | A történelemből megismert és napjaink híres jogvédőinek programjai; (esetleges) személyes tapasztalat a bármilyen előjelű megkülönböztetéssel összefüggésben *(ez utóbbi opcionális!).* | | | |
| **A tematikai egység nevelési-fejlesztési céljai** | Az emberi jogok, alkotmányos jogok, állampolgári jogok típusainak, védelmi rendszerének megismerése. | | | |
| **Ismeretek** | | **Fejlesztési követelmények** | **Kapcsolódási pontok** | |
| * Az emberi jogok története (pl. Voltaire és a Calas-ügy, avagy az emberi jogi mozgalom születése; Anglia, XVII. század; Virginiai Nyilatkozat; francia forradalom ) * Az emberi jogok jelentősége,   generációi   * Az emberi jogok nemzetközi védelme * Az emberi jogok európai és magyarországi védelme * Alapjogok korlátozása * Jogegyenlőség, törvény előtti egyenlőség * Diszkrimináció tilalma * Hátrányos megkülönböztetés * Pozitív diszkrimináció * Alapvető Jogok Biztosának Hivatala Egyenlő Bánásmódért Felelős Főigazgatóság * Civil szervezetek | | * szituációs/szimulációs játékok: kommunikációs készség, konfliktuskezelés, érveléstechnika fejlesztése * forráskutatás és- elemzés | *Történelem/ magyar nyelv és irodalom:* nevezetes jogvédők (kutatómunka);  retorikai szöveg szintaktikai és szemantikai sajátosságainak megfigyelése | |
| **Kulcsfogalmak/ fogalmak** | emberi jogok, alkotmányos jogok, állampolgári jogok, diszkrimináció | | | |

|  |  |  |  |  |
| --- | --- | --- | --- | --- |
| **Tematikai egység/**  **Fejlesztési cél** | **Magán- és gazdasági jog I.**  **A polgári jog alapjai, a személyek joga, dologi jog, a magánjogi szerződésekről általában ; a szellemi alkotások joga**  **Magán- és gazdasági jog II.**  **Kötelmi jog sajátosságai**  **Munkajog** | | | **Óra-keret:**  **12 óra** |
| **Előzetes tudás** | Tipikus magánjogi szerződések a mindennapokban. | | | |
| **A tematikai egység nevelési-fejlesztési céljai** | A polgári jog alapelveinek ismerete.  Képesség a magánjogi szerződések általános tulajdonságainak felismerésére és alkalmazására.  A munkaszerződés alaki és tartalmi követelményeinek elsajátítása és alkalmazása. | | | |
| **Ismeretek** | | **Fejlesztési követelmények** | **Kapcsolódási pontok** | |
| * Személyek joga, jogképesség és cselekvőképesség * .A személyiségi jogok * A dologi jog alapjai * A szerződések egyes típusai * Jogérvényesítés: mediáció, választott bíráskodás, a polgári per * Szellemi tulajdonjogok, iparjogvédelem, szerzői jog és az üzleti titok védelme * A szerzői művek felhasználási engedélyének szabályai * A szoftverekre vonatkozó rendelkezések / A szoftverlicencek csoportosítása * A mesterséges intelligencia jogi vonatkozásai * Felelősség a mesterséges intelligencia tevékenységéért – a mesterséges intelligencia alkalmazásának polgári jogi vetülete * A létrejövő információ (adat) jogi hovatartozása, és tulajdonjoga * A munkajog alapjai, a munkaszerződés; a munkaszerződéssel szembeni alapkövetelmények * A munkaviszony | | * esetfelvetések/ önellenőrző feladatok; * típusszerződés elkészítése (tartalmi és formai követelmények betartásával) (tulajdonszerzés) | *Magyar nyelv és irodalom:*  a mindennapi jogügyletek és a munka világának szerződései (tartalmi és formai szerkesztésbeli követelménye  *Informatika:*  netjogtár használata;  megismerkedünk a <https://net.jogtar.hu/>, a <https://magyarkozlony.hu/> és a Nemzeti Jogszabálytárral (<https://www.njt.hu/>) is mint ingyenes joganyag-keresőkkel | |
| **Kulcsfogalmak/ fogalmak** | jogképesség, cselekvőkepésség, személyek joga, személyiségi jogok, tulajdonjog, szellemi alkotások joga, munkaviszony | | | |

|  |  |  |  |  |
| --- | --- | --- | --- | --- |
| **Tematikai egység/**  **Fejlesztési cél** | **Magánszféra- és személyiségvédelem** | | | **Óra-keret: 4 óra** |
| **Előzetes tudás** | Saját környezetben tapasztaltak ismertetése, elemzése . | | | |
| **A tematikai egység nevelési-fejlesztési céljai** | A személyes adatok, illetve a szenzitív adatok felhasználásával kapcsolatos szabályozók magabiztos ismerete és alkalmazása.  A személyes adatainkat tartalmazó adatbázisok felsorolása. | | | |
| **Ismeretek** | | **Fejlesztési követelmények** | **Kapcsolódási pontok** | |
| * Összefüggés az emberi méltósággal * A személyiség alkotmányjogon túli védelme * Személyiségvédelem a büntetőjogban * A személyiség integritásának védelme | | Magyarország Alaptorvénye vonatkozó cikkeinek értelmező - elemző bemutatása *(pl. II. cikk)* | *Magyar nyelv és irodalom:*  szakmai /jogi szaknyelvi szövegek értelmező elemzése  *Informatika:*  netjogtár használata;  megismerkedünk a <https://net.jogtar.hu/>, a <https://magyarkozlony.hu/> és a Nemzeti Jogszabálytárral (<https://www.njt.hu/>) is mint ingyenes joganyag-keresőkkel | |
| **Kulcsfogalmak/ fogalmak** | személyes adattal visszaélés, magántitok megsértése, levéltitok megsértése, rágalmazás, becsületsértés | | | |

|  |  |  |  |  |
| --- | --- | --- | --- | --- |
| **Tematikai egység/**  **Fejlesztési cél** | **Az információs társadalom** | | | **Óra-keret: 10 óra** |
| **Előzetes tudás** | A tiltott adatszerzéssel, az információs rendszer vagy adat megsértésével, az információs rendszer védelmét biztosító technikai intézkedés kijátszásával kapcsolatos megszerzett ismeretek áttekintése. | | | |
| **A tematikai egység nevelési-fejlesztési céljai** | A tanuló képes az offline és online tartalmak készítésére a vonatkozó jogi szabályozás keretében. | | | |
| **Ismeretek** | | **Fejlesztési követelmények** | **Kapcsolódási pontok** | |
| * A magánszféra, az információs önrendelkezési jog és a személyes adatok védelme * Az adatkezelés kötelezően betartandó alapelvei * Általános Adatvédelmi Rendelet (GDPR, 2016/679 rendelet) * 2011. évi CXII. törvény az információs önrendelkezési jogról és az információszabadságról * .Magyarország Nemzeti Kiberbiztonsági Stratégiája * Az elektronikus információbiztonsághoz kapcsolódó fontosabb törvények * Nyilvántartási rendszer * Az elektronikus információs rendszerek védelmét biztosító főbb feladatok és kötelezettségek, a kapcsolódó felelősségi szabályok * Az információs rendszerekkel kapcsolatos bűncselekmények * (ágazati) eseménykezelő központok * Nemzeti Adatvédelmi és Információszabadság Hatóság feladat- és hatásköre * Szerzői jogok és a szellemi alkotások joga | | * Az adat biztonsága (veszélyek, biztonsági intézkedések) * Szoftverhez kapcsolódó jogok, felhasználási formák ismerete | *Informatika:*  dokumentumkészítés,  prezentációkészítés  *Magyar nyelv és irodalom:*  irodalmi alkotások, a különböző tudományterületek produktumai, az egyéni és csoportos művészeti alkotások; gyűjteményes művek alkotóinak jogai | |
| **Kulcsfogalmak/ fogalmak** | információs önrendelkezési jog, információszabadság, minősített adatok védelme, az adat és az információ jelentése; biztonsági események | | | |

|  |  |  |  |  |
| --- | --- | --- | --- | --- |
| **Tematikai egység/**  **Fejlesztési cél** | **Büntetőjog és a szabálysértés** | | | **Óra-keret: 10 óra** |
| **Előzetes tudás** | Jogesetek (ismert) a mindennapokból | | | |
| **A tematikai egység nevelési-fejlesztési céljai** | A jogkövető magatartásra irányuló szándék erősítése; a pönalizált cselekményektől való tartózkodás; az egyes elkövetési magatartások egyénre, valamint a társadalomra veszélyességének felismerése. | | | |
| **Ismeretek** | | **Fejlesztési követelmények** | **Kapcsolódási pontok** | |
| * A bűncselekmény fogalma * A bűntett és a vétség elhatárolása * A szándékos és gondatlan cselekmény közti különbség * Elkövetők * Büntetőjogi felelősség * A büntethetőséget, illetve a cselekmény büntetendőségét kizáró okok * Büntetések és intézkedések * A szabálysértésekre vonatkozó általános ismeretek * A büntetés végrehajtása (intézményrendszer) | | * esetfelvetések/ önellenőrző feladatok; * szituációs gyakorlatok | *Magyar nyelv és irodalom/Történelem :*  híres bűnelkövetők és bűnhődéseik a magyar - és világirodalomban , illetve a magyar és egyetemes történelemben  *Informatika:*  netjogtár használata;  megismerkedünk a <https://net.jogtar.hu/>, a <https://magyarkozlony.hu/> és a Nemzeti Jogszabálytárral (<https://www.njt.hu/>) is mint ingyenes joganyag-keresőkkel | |
| **Kulcsfogalmak/ fogalmak** | szándékosság, gondatlanság, elévülés | | | |

|  |  |
| --- | --- |
| **A fejlesztés várt eredményei az egy** **évfolyamos ciklus végén** | A tanuló megismerkedett a leendő szakmájához kapcsolódó, a mindennapi életben elengedhetetlen jogintézményekkel, jogi alapfogalmakkal, elsősorban a magánjog területén. Ezáltal átfogó képet kapott a szakterületéhez kapcsolódó jogi szabályozásról, etikai normákról is.  A tanuló ismeri a magyar közhatalmi szervek egyes szereplőinek feladatát, tisztában van a jogalkotás folyamatával.  A tanuló, mint leendő munkaerőpiaci szereplő képes a jogi és szabványelőírások alkalmazására; elkötelezettséget mutat az informatikai szakmai munka ellenőrizhetősége, eredményessége, hatékonysága iránt; elkötelezett továbbá a szakterületének etikai és jogi szabályainak betartására.  A tanulót nagyfokú önállóság jellemzi a tanórákon ismertetett feladatok megoldásában; a tanuló, mint majdani munkavállaló a jövőbeni munkájához kapcsolódó előírások betartásában és a vonatkozó dokumentumok elkészítésében is magabiztosan vesz részt.  Tudatában van az általa használt és működtetett informatikai eszközparkok értékével és jelentőségével, valamint az azokkal összefüggésben kialakított jogi szabályozókkal; azokért személyes felelősséget vállal.  Nyitott az új technológiák iránt, törekszik azok megismerésére és alkalmazására. Ismeri és betartja a világhálón való megjelenés jogi és társadalmi szabályait.  Birtokában van a személyes adatok kezelésével kapcsolatos alapvető ismereteknek.  Tisztában van az álláskeresés folyamatával, a munkaviszonnyal kapcsolatos jogaival, kötelezettségeivel.  Normakövető állampolgárként – megismerkedve a fontosabb büntetőjogi tényállásokkal – kerüli az olyan jogsértő cselekmények elkövetését és azokban való közreműködést, amelyekre a büntetőjog szigora lesújt. |